Hoekom moet ek eredienste bywoon? - www.bybelkennis.co.za
"Behavior shapes attitude" far stronger than "attitude shapes behavior." (Onbekend)
Vraag: Hoekom moet ek eredienste bywoon as ek dit op die TV kan kyk? Hierdie is 'n vraag wat meer en meer na vore kom. Hier is 'n paar moontlike redes om die eredienste by te woon:
Die kerk het jou nodig. Hier praat ons nie van die gebou nie, maar die geloofsgemeenskap. Jou fisiese teenwoordigheid, jou woorde van bemoediging, jou dienswerk. Dit, saam met wat ander doen, is wat die geloofsgemeenskap is. Maar dan moet jy nie net in en uithardloop nie. Praat met mense – dit is mense wat God oor jou pad gebring het.
Dit is nie net die geestelike voedsel nie. As jy een maal per week vir 'n uur 'n erediens bywoon – en niks meer nie – kan jy jou geestelike voedsel ook oor die TV kry. Maar die doel van die kerk is meer as net dit – gesamentlike aanbidding, gebed, die Bybel saam bestudeer, dien mekaar, reik saam met ander uit, leer mekaar en groet mekaar. Dit kan nie in 'n virtuele omgewing gebeur nie.
Jy het die kerk nodig – meer as wat jy dink jy het. In die Bybel lees ons so baie van die verhoudingsaspekte van die kerk – ons moet mekaar liefhê, bemoedig, onderrig en aan mekaar toegewy wees.
Die kerk is 'n lewende organisme. Die Nuwe Testament weet niks van 'n Christen wat nie aan 'n kerk verbind is nie. Jou gawes, vaardighede, diens, idees, leierskap, liefde, hulpbronne – alles wat jy het om aan te bied – is noodsaaklik vir die gemeente.
Jou teenwoordigheid beteken meer as wat jy dink. Ag, die mense sal ons nie mis nie. Jy onderskat die waarde van jou teenwoordigheid Jy vergeet dat God deur of vir jou iets wil doen.
Dit bring ons by 'n verdere vraag: Hoekom hou ons hoegenaamd dienste op TV?
Daar is eensame, geïsoleerde mense en 'n diens op TV is vir hulle 'n brug. Eendag sal hulle 'n tree vorentoe neem en aansluit by die geloofsgemeenskap.